ลุ้นรอบใหม่ของ ATP30!
ATP30 หรือ บริษัท เอทีพี 30 จำกัด (มหาชน) ผู้ดำเนินธุรกิจให้บริการรถรับส่งพนักงานจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการโดยเฉพาะรอบเขตนิคมอุตสาหกรรมในภาคตะวันออก พุ่งขึ้นมายืนเหนือเส้น Moving Average 75 วันได้สำเร็จ หลังจากอัดอั้นมายาวนานสามเดือนกว่า
15 ก.ย. 2560

คุณค่าบริษัท 
 
ATP30 หรือ บริษัท เอทีพี 30 จำกัด (มหาชน) ผู้ดำเนินธุรกิจให้บริการรถรับส่งพนักงานจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการโดยเฉพาะรอบเขตนิคมอุตสาหกรรมในภาคตะวันออก พุ่งขึ้นมายืนเหนือเส้น Moving Average 75 วันได้สำเร็จ หลังจากอัดอั้นมายาวนานสามเดือนกว่า
เชื่อว่าเมื่อราคาหุ้นวิ่งผ่านเส้น Moving Average 75 วันไปแล้ว งานนี้คงไม่ยากที่ราคาหุ้นจะขึ้นไปยืนเหนือเส้น Moving Average 200 วัน และไปทดสอบแถวๆ 2 บาทอีกครั้งในไม่ช้า… เนื่องด้วยสัญญาณเทคนิคยังอยู่ในช่วงขาขึ้น “เทคนิคสวย” ประกอบกับทางโล่งมากขึ้นกว่าที่ผ่านมา 
เนื่องด้วยปัจจัยที่เป็นบวกคอยช่วยส่งราคาหุ้นให้ไปถึงฝั่งฝัน…เนื่องด้วยมีข่าวดีหนุนจากการกวาดงานลูกค้าใหม่และเก่านั่นเอง พร้อมโชว์ Backlog 1,575 ล้านบาท  
รายละเอียด ปัจจุบันบริษัทให้บริการลูกค้า 31 ราย โดยเป็นลูกค้ารายใหม่ และเพิ่มจำนวนรถให้บริการกับฐานลูกค้าเดิม ซึ่งการเพิ่มขึ้นของลูกค้า และปริมาณการบริการ ส่งผลให้บริษัทมีงานในมือ (Backlog) เพิ่มขึ้นอยู่ที่ 1,575 ล้านบาท ทยอยรับรู้รายได้ไปแล้ว 445 ล้านบาท คงเหลือสัญญาที่จะรับรู้รายได้อีกกว่า 1,130 ล้านบาท
ขณะที่แนวโน้มผลการดำเนินงานในช่วงครึ่งปีหลัง คาดว่าจะเติบโตกว่าในช่วงครึ่งปีแรก เนื่องจากมีการปรับโครงสร้างการบริหารเพื่อลดต้นทุน และในครึ่งปีหลังบริษัทได้ลูกค้ารายใหญ่เพิ่มอีก 2 ราย ได้แก่ บริษัท ไออาร์พีซี จำกัด (มหาชน) หรือ IRPC และบริษัท ไทยออยล์ จำกัด (มหาชน) หรือ TOP
อีกทั้งบริษัทตั้งงบลงทุนปี 2560 จนต้นปี 2561 อยู่ที่ 200 ล้านบาท จากเดิมตั้งงบลงทุนอยู่ที่ 175 ล้านบาท เพื่อเพิ่มจำนวนรถใหม่ เนื่องจากได้ลูกค้าเข้ามาเพิ่ม ได้แก่ IRPC และ TOP ทำให้ความต้องการใช้รถยนต์เพิ่มขึ้นเป็น 40 คัน ส่งผลให้บริษัทมีรถทั้งสิ้น 325 คัน จากเดิม 285 คัน แบ่งเป็นรถของบริษัทจำนวน 195 คัน และรถร่วมบริการ 90 คัน
นอกจากนี้โครงการระเบียงเขตเศรษฐกิจภาคตะวันออก (EEC) โดยในขณะนี้มีการก่อสร้างโครงสร้างเข้ามาแล้ว ทำให้บริษัทมองว่าจะได้รับผลบวกจากโครงการดังกล่าว เนื่องจากมีการให้บริการรับส่งพนักงานที่จะมากขึ้น เพราะบริษัทเน้นการให้บริการอยู่ในเขต EEC
ส่วนผลการดำเนินงานไตรมาส 2 สิ้นสุดวันที่ 30 มิถุนายน 2560 บริษัทมีรายได้รวมขยับขึ้นมาอยู่ที่ 83.78 ล้านบาท จากงวดเดียวกันของปีก่อน 75.12 ล้านบาท การเพิ่มขึ้นของรายได้จากการให้บริการดังกล่าว เกิดจากการขยายการให้บริการแก่กลุ่มลูกค้าเดิม และลูกค้ารายใหม่ ขณะที่ผลกำไรลดลงเหลือ 5.42 ล้านบาท หรือ 0.011 บาทต่อหุ้น จากงวดเดียวกันของปีก่อน 7.20 ล้านบาท หรือ 0.015 บาทต่อหุ้น
สำหรับผลการดำเนินงานงวดหกเดือน สิ้นสุดวันที่ 30 มิถุนายน 2560 บริษัทมีรายได้รวมขยับขึ้นมาอยู่ที่ 163.23 ล้านบาท จากงวดเดียวกันของปีก่อน 145.22 ล้านบาท ขณะที่ผลกำไรทั้งสิ้น 7.34 ล้านบาท หรือ 0.015 บาทต่อหุ้น จากงวดเดียวกันของปีก่อน 10.52 ล้านบาท หรือ 0.021 บาทต่อหุ้น
อย่างไรก็ตามการเพิ่มขึ้นของจำนวนลูกค้า และความต้องการใช้บริการที่มากขึ้นจะทำให้ ATP30 ยกระดับขึ้นทุกส่วน!!
…
ผู้ถือหุ้นรายใหญ่
รายชื่อกรรมการ